Pollák, Peter, poslanec NR SR (2024-01-18):
Ďakujem veľmi pekne za slovo, pán predseda Danko. Ja som mal pripravenú takú rozsiahlejšiu rozpravu, ale chcem využiť príležitosť, keď tu máme ministra spravodlivosti pána Suska, venovať mu možno začiatok mojej rozpravy a pôjde naozaj o skrátené legislatívne konanie. V predchádzajúcom volebnom období práve minister Boris Susko bol ako strážca zákonnosti, ktorý upozorňoval vtedajšiu vládnu koalíciu o tom, že takéto návrhy zákona nemôžu prechádzať skráteným legislatívnym konaním, hoci tu boli krízy, hoci tu bol covid, hoci tu bola vojna, hoci tu bola inflácia, my sme museli reagovať naozaj promptne na vzniknutú situáciu, aby sme uchránili občanov Slovenskej republiky, a práve preto vznikali takéto návrhy zákona, ktoré naozaj reagovali na aktuálnu situáciu, či to bol už covid, ako som hovoril, vojna na Ukrajine, alebo inflácia. A Boris Susko ako vtedajší opozičný poslanec naozaj ako hodinár rozoberal každý jeden návrh zákona, viedol tu s nami politické dišputy, koniec koncov dokázal presvedčiť aj vtedajších nejakých koaličných poslancov, ktorí menili názor a koniec koncov aj tak hlasovali, ako vlastne pán Boris Susko, vtedajší opozičný poslanec, hovoril. Klobúk dole. Klobúk dole. A ja ho stále beriem ako takého konštruktívneho politika, ktorý by mal v skutočnosti byť tým strážcom zákonnosti, keďže je v dnešnom čase minister spravodlivosti a ministerstvo spravodlivosti by malo byť takou výkladnou skriňou legislatívy, ktorá prichádza sem do parlamentu. Ale opak je pravdou. Približne 90 % návrhov vládnej koalície chodí do tohto parlamentu v skrátenom legislatívnom konaní. Čo návrh zákona, to skrátené legislatívne konanie, hoci tu už nemáme žiadnu krízu. Nemusíme reagovať na žiadne vzniknuté krízy v čase, kedy tu vládne Robert Fico, a toto je to šťastie, ktoré mal stále Robert Fico, že vládol v takom pokojnom období a mohol tu urobiť naozaj kopec dobrej roboty. A mohol tu urobiť naozaj všetko to, čo nasľuboval vo voľbách, či už pri týchto voľbách, alebo aj v minulosti. Všetci si pamätáme, že 13. dôchodky mali na svojich bilbordoch od roku 2010, ale prvýkrát, prvýkrát, kedy ich Robert Fico vypláca, bol práve minulý rok, rok 2023. Trinásť rokov od toho, čo ich sľuboval. A od toho momentu, od roku 2010 vládol, myslím, že bol v dvoch alebo troch, teraz toto je tretia vláda. Strašná hanba. Pán minister Boris Susko, ja môžem povedať, že sme mali v predchádzajúcom volebnom období taký profesionálny vzťah a rozprávali sme o návrhoch zákona, rozoberali sme ich a aj mňa niekedy presvedčil naozaj o svojich argumentoch a takisto som dal na jeho argumenty a presvedčil ma v niektorých prípadoch. Ja sa pýtam, kde je ten Boris Susko, ktorý tu bol v roku dvetisíc... od roku 2020 do roku 2023, ktorý kritizoval každé jedno skrátené legislatívne konanie? Hoci tu boli krízy, hoci sme reagovali naozaj na vzniknuté krízy, nikto nepoznal covid, nikto nevedel, čo bude s vojnou na Ukrajine, nikto nevedel, do akých výšin pôjde inflácia. My sme skrátené legislatívne konania prijímali práve v týchto krízach. No a Boris Susko nás, samozrejme, upozornil. To len na začiatok, aby aj nováčikovia, opoziční poslanci, ktorí sa, samozrejme, pýtajú, že kto to je, čo to je za politika, tak som sa vám chcel, chcel som vám iba priblížiť osobu Borisa Suska. Znova zopakujem, nemyslím si, že Boris Susko je nečestný človek, nemyslím si to. A myslím si, že by sa mal vrátiť do starých koľají, tak ako bol v roku, od roku 2020 po rok 2023, keď bol opozičným poslancom a bol konštruktívnym politikom, ktorý naozaj dbal o to, aby zákony, ktoré prichádzajú do parlamentu, mali osoh. Ja by som sa teraz obrátil, alebo teda by som sa chcel dostať k európskym inštitúciám, ktoré nechcú mať nič spoločné s touto vládou a dištancujú sa od krokov Roberta Fica. Niektoré medzinárodné inštitúcie dokonca Roberta Fica a jeho vládu dali na blacklist. Ale čo je dôležité, včera prešla rezolúcia Európskym parlamentom, kde väčšina, drvivá väčšina poslancov zahlasovala za túto rezolúciu, kde odsúdila kroky Roberta Fica. Čo je však ešte také väčšie plus (povedané so smiechom), tak bývalí jeho partneri, európski socialisti, ktorí ho hneď po voľbách vylúčili zo svojej frakcie, drvivou väčšinou hlasovali za túto rezolúciu. Toto je znak toho (potlesk), že všetci jeho partneri, že všetci jeho partneri dávajú ruky preč od Roberta Fica, lebo pochopili, že je to gauner. Európski socialisti, ktorí ho vyhodili zo svojej frakcie, včera zahlasovali za rezolúciu, ktorá odsúdila kroky Roberta Fica. Strašná hanba! Robert Fico včera na ďalšej pôde niekde v Európe, konkrétne v Davose vo Švajčiarsku na Svetovom ekonomickom fóre nemal ostych a začal rozprávať a sťažovať sa, že je ťažké presvedčiť Rómov, Cigánov, aby pracovali. To je nonsens! Ja naozaj nepoznám dnes svetového politika, ktorý by za hranicami svojho štátu kydal na svojich občanov, a Robert Fico nemá ostych rozprávať o európskych, alebo teda o poslancoch europarlamentu, že sú to potkany, že páchajú vlastizradu, keď kritizujú jeho kroky. Žiaden politik, ešte raz opakujem, si nedovolil očierňovať svojich občanov za hranicami svojho štátu. Toto je vlastizrada! Toto je vlastizrada! Rómovia sú občania Slovenskej republiky, sú občanmi tohto štátu alebo teda Rómovia sú tu s nami viac ako sedemsto rokov. To nie sú nejakí migranti, prisťahovalci. Takto sa má chovať suverénny politik? Toto je suverénna politika, že kydá na vlastných občanov v Davose na Svetovom ekonomickom fóre, kde sú európski politici? Čo si môžu myslieť o takomto politikovi tí politici, keď takto rozpráva o svojich občanoch? V tom momente iba priznal svoju neschopnosť a keď naozaj nevie, čo má robiť, tak nech od toho jednoducho odíde, nech od toho odíde. My sme mu zanechali plán, on nemusí naozaj dnes nič robiť. Nie je ťažko presvedčiť týchto ľudí, my sme pripravili pôdu na to, aby títo ľudia pracovali. A ja neviem, či on niekedy s nejakým Rómom aj rozprával. On teraz si dosadil nejakého splnomocnenca vlády pre rómske komunity, ktorý sa skôr venuje politike, ako by mal riešiť naozaj problémy Rómov. Dnes na východe Slovenska mrznú deti so svojimi matkami, nemajú čo páliť a boja sa ísť aj do toho lesa a zobrať si tú palicu, aby hodili „do peca“, aby neumrzli, lebo vedia, že keď si zoberú tú palicu, tak dostanú basu, presne tak isto, ako tá žena, ktorá mala doma štyri deti, jedenapolročného syna, ktorý nebol kojený, ona stratila mlieko a ona bola v base za 4,40, lebo zabudla zaplatiť, nieže ukradla, ale zabudla zaplatiť za čipsy, lebo keď došla domov a všimla si, že tam má nejaké čipsy, poslala svojho manžela do obchodu, medzitým bola kontaktovaná polícia, no a tú ženu zobrali. A nebudem sa vyjadrovať, čo sa dialo minulý štvrtok, keď pán Danko nabúral do semafora, nechcem sa tomu venovať. Tak mi povedzte, keď prídete dnes do rómskej osady a budem sa pýtať toho Róma, že čo potrebuje, čo chce, tak povie, že chce pracovať. A viete prečo? Lebo my sme im pripravili pôdu na to a tí ľudia vedia, že keď budú pracovať, tak budú dostávať ďalších 140 euro daňového bonusu, ktorý sme schválili v predchádzajúcom volebnom období. Koniec koncov, strana SMER aj HLAS proti tomuto návrhu neh... proti tomuto návrhu bola. Okrem toho sme v predchádzajúcom volebnom období vypracovali plán a priniesli sem peniaze z Európskej únie na to, aby sme týchto ľudí dostali do 21. storočia, aby sme týmto ľuďom dali udice do ruky, aby začali pracovať, odvádzali dane a odvody, aby neskôr Robert Fico mal na dôchodky pre svojich voličov. Lebo on oslovuje iba tuto, tento elektorát ľudí. Robert Fico naozaj dnes nemusí presviedčať nikoho, aby išiel pracovať. Títo ľudia sú dosť motivovaní na to, aby šli pracovať. Pripravili sme im pôdu, pripravili sme plán a pripravili sme balík peňazí, ale Robert Fico na to ide úplne opačne. Dnes, keď rozpráva v Davose o tom, že Rómovia, je ťažké presvedčiť Cigánov, aby pracovali, tak na druhej strane pred pár týždňami hovoril o tom, že áno, budeme musieť tu prijímať migrantov, chystáme balík legislatívy, balík peňazí na to, aby sa tu zamestnali títo ľudia. Na Slovensku je stále dostatok voľných pracovných miest a stále dostatok nezamestnaných ľudí, ktorí sú dnes na úrade práce alebo nie sú v nejakej evidencii, aby zabrali tieto pracovné miesta. A namiesto toho, aby sme tu cirkulovali naozaj tú ekonomiku na Slovensku, aby sme zamestnávali Slovákov, ktorými sú bez pochýb aj Rómovia, tak my tu budeme voziť nejakých Pakistancov, Vietnamcov len preto, aby Fico dokonal tú svoju nevraživosť voči tejto skupine obyvateľov. Robert Fico si raz a navždy musí uvedomiť, že toto sú občania Slovenskej republiky, že toto sú občania, ktorí by mali prispievať do štátneho rozpočtu, ktorí by mali platiť dane a odvody, ktorí by naozaj mali viesť zodpovedný život. Ale nie: čím horšie, tým lepšie. A keď dnes pôjdete do osád a budete sa pýtať na osobu Roberta Fica, tak Rómovia dnes berú Roberta Fica ako väčšieho extrémistu, ako je Milan Mazurek, to vám hovorím zodpovedne. My do tých osád chodíme každý týždeň. My každý týždeň máme diskusie po rómskych osadách a rozprávame s tými ľuďmi. A kým v roku 2016, keď sa do parlamentu dostal Marian Kotleba so svojou stranou, Robert Fico tu mal naozaj obrovské reči o tom, ako tu postaví hrádzu proti extrémis... extrémizmu, tak dnes, alebo aj od toho momentu Robert Fico iba pritvrdzoval vo svojej rétorike proti tejto skupine obyvateľstva. Robert Fico urobil kroky k tomu, aby Rómovia ho takto vnímali. Všetci si pamätáme na Moldavu. Všetci si pamätáme na Vrbnicu. Všetci si pamätáme na tých dvoch fackovacích chlapcov v Košiciach. A Rómovia sa boja vlády Roberta Fica. Robert Fico dokázal svojimi krokmi motivovať týchto ľudí k tomu, aby prišli k voľbám a hlasovali alebo, alebo volili tak, aby sa mali, aby sa oni nebáli. Robert Fico je dnes v predstavách Rómov väčším rasistom ako Milan Mazurek, a to je naozaj čo povedať. Milan Mazurek je vyšľachtený fašista s papiermi ako taký pes. Napriek tomu Rómovia sa viac boja Roberta Fica ako Milana Mazureka. My v tomto parlamente sme od začiatku tejto vlády niekoľkokrát počuli o politickej kultúre a upozorňujete na to aj vy a upozorňujeme na to aj my, ale upozorňuje na to aj predseda parlamentu, ktorý vaše, vlastne prišiel s týmto termínom, kde chce zaviesť novú politickú kultúru. Nikto nevie, ako má vyzerať, sú to len slovíčka, ktoré jednoducho používajú títo politici pri tom, aby to nejakým spôsobom zarezonovalo v spoločnosti. No politická kultúra má hlavne byť o postojoch politikov a tento návrh zákona, tento návrh zákona o rušení ÚŠP a znižovaní sadzieb ekonomických trestných činov tieto postoje bude meniť. Mimo tejto budovy. A my, keď chceme mať zo Slovenska slušnú krajinu, tak v prvom rade politici by mali prijímať slušné zákony. Ale toto je neslušný zákon, ktorý urobí z tejto krajiny jednoducho raj pre kriminálnikov. Politická kultúra hlavne má byť o postojoch, o tých postojoch, podľa ktorých sa budú riadiť ľudia vonku. A keď sa prijme takýto návrh zákona, tak my ju uvidíme, aké eldorádo bude zo Slovenska. Tak na jednej strane tu ideme ožobračovať ľudí cez poplatky, platby a dane, ideme od nich vyberať, ideme im brať z peňaženiek peniaze, a na druhej strane tu ešte dovolíme tým, ktorí majú nejaké sklony ku kriminalite, aby začali okrádať. Aby začali okrádať tých, ktorí, ktorým štát Fico v tomto prípade zobral z peňaženky. A verte tomu, že tí ľudia zo Slovenska budú odchádzať. Myslím si, že pán poslanec Truban vo svojej rozprave hovoril o tom, že chýba tu ľudský kapitál a toho ľudského kapitálu po uzákonení alebo teda po účinnosti tohto návrhu zákona tu bude chýbať ešte viac. Ja by som svoju rozpravu končil slovami, takou klasikou, je naozaj pravda, že my sme rozviazali ruky polícii a polícia začala robiť naozaj čistky, začala sa venovať všetkým tým prípadom, kým v predchádzajúcich volebných, alebo teda v predchádzajúcich vládach boli ututlané, boli pozametané pod koberec, tak počas našej vlády polícia mala naozaj rozviazané ruky. No táto vláda chce rozviazať ruky kriminálnikom. Táto vláda chce, aby zo Slovenska bol raj pre kriminálnikov. Je to naozaj nezodpovedné, a tak ako som na začiatku hovoril o Borisovi Suskovi, o ministrovi spravodlivosti, že ho beriem ako konštruktívneho politika, chcem tomu veriť, že je konštruktívny politik, lebo tento návrh zákona napísal ani nie on, ale právnici, ktorí sú obžalovaní, odsúdení a on je iba nositeľom a obhajovateľom tohto návrhu zákona. Ja verím, že minister spravodlivosti tento návrh stiahne. Veľmi pekne ďakujem. (Potlesk.)